कवि परिचय: जिला कैमूर भभुआ के परसियां गाँव के मूल निवासी प्रमोद कुमार तिवारी जी भोजपुरी के एगो उभरत कवि आ लेखक हईं। इहाँ का फिलहाल नई दिल्ली से निकले वाली प्रसिद्ध पत्रिका "द संडे इंडियन" के भोजपुरी संस्करण के वरिष्ठ उप-संपादक हईं। हिन्दी आ भोजपुरी में लिखल प्रमोद जी के रचना हंस, कथादेश, कादंबिनी, आजकल, हिंदुस्तान, दैनिक जागरण, पाती, भोजपुरी सम्मेलन पत्रिका आदि में पिछला 9 साल से छप रहल बाडी स।
इलाहाबाद विश्वविधालय आ जेएनयू से आपन शिक्षा पूरा कइला के बाद इहाँ का संगीत से भी कई साल ले जुडल रहनी। हिन्दी अकादमी द्वारा नवोदित लेखक सम्मान पा चुकल प्रमोद जी एनसीइआरटी खातिर कई गो किताब भी बनवले बानी। हमनी के विशेष आग्रह पर भोजपुरिया डॉट कॉम के पाठकन खातिर उहाँ का इ कविता भेजनी ह। - संपादक
सितुही भर समय
होत रहे ओ घरी
कई-कई दिना के एगो दिन
सूरज देव कन्यादान कइले बाप लेखा
आराम से यात्रा करत रहन।
माई के बेर-बेर जगवले के बादो
बचिए जाए तनी-सा सूते क समय
दाना ले भाग जाइँजा बहरी
घंतन पोखरा में छुअवल खेल के,
बार सुखावत, लउटीजाँ जब चोर लेखा
त लाल आँख आ सिकुडल अँगुरी
निकालिए लेत रहे चुगली करे के समय
तनिका किताब पलट के
फिर से निकल जाइँजा खेले के काम पर
गिल्ली-डंडा, ओल्हा-पाती, कंचा, गद्दील
जाने का-का खेलला के बादो
पिटाए भर समय हर बार बचिए जात रहे
केतना अफरात होत रहे समय
कि गणित वाला गुरुजी के
राकस के आँत लेखा घंटी
कबो छोट नाहीं भईल।
अब सूरज कवनो राजधानी मेल लेखा
धड़धड़ात निकल जाला
माई गोहरावत रह जाले परसादी लेके
आ हम भाग जाइला बस पकड़े
काश! अइसन होखित कि
गुल्लक में पइसा के बदले
जमा कर पइतीं जा कुछ खुदरा समय
मुसीबत में निकाल के बिना हँफले
चढ जइतीं जा बस पर।
कबो दू मिनट निकाल के पूछ लेतीं जा
मुनिया से ओकरा गुडिया के शादी के समाचार
दनदनात साइकिल चलावत ऑफिस भागत
दोस्त से कहतीं जा
इ ले! पाँच मिनट, चल अब चाय पियल जाव ।
काश! अइसन होखित कि
सितुही भर समय निकाल के
ले लेतीं जा नींद के एगो झोंका,
झोंका में होखित एगो सपना
सपना जवना पर ना होखित अधिकार
केहू अउर के !!
bho_Deva bho_Deva bho_Deva hne_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva hne_Deva bho_Deva hne_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva hin_Deva hin_Deva bho_Deva mag_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva